คาดหุ้นสัปดาห์หน้าแกว่งตัวกรอบแคบ
ศูนย์วิจัยกสิกรไทย คาดสัปดาห์หน้าหุ้นแกว่งตัวกรอบแคบจับตาการชุมนุมของกลุ่มเสื้อแดง
13 มี.ค. 2553

ศูนย์วิจัยกสิกรไทย คาดสัปดาห์หน้าหุ้นแกว่งตัวกรอบแคบจับตาการชุมนุมของกลุ่มเสื้อแดง
บริษัทหลักทรัพย์กสิกรไทย และบริษัทศูนย์วิจัยกสิกรไทย จำกัด ประเมินทิศทางการเคลื่อนไหวของดัชนีตลาดหุ้นไทยในสัปดาห์หน้า ระหว่างวันที่ 15-19 มีนาคม 2553 โดยมองว่า ดัชนีหุ้นไทยอาจแกว่งตัวในกรอบแคบ ซึ่งมีปัจจัยหลัก ที่มีอิทธิพลต่อตลาดหุ้นไทย ยังคงเป็นประเด็นการเมืองในประเทศ ซึ่งหากการชุมนุมของกลุ่มต่อต้านรัฐบาลยืดเยื้อและรุนแรง อาจมีผลกดดันให้ดัชนี SET ปรับฐานลง ดังนั้น หากการชุมนุมผ่านไปด้วยความเรียบร้อย ตลาดคงจะได้รับอานิสงส์ต่อเนื่อง จากการเข้าซื้อของนักลงทุนต่างชาติ
ส่วนปัจจัยต่างประเทศที่ควรจับตา ได้แก่ ทิศทางค่าเงินดอลลาร์สหรัฐ ความเคลื่อนไหวของราคาน้ำมัน และสินค้าโภคภัณฑ์ (กลุ่มโอเปก) ที่จะมีการประชุม ในวันที่ 17 มี.ค.นี้ การปรับตัวของตลาดหุ้นภูมิภาค การรายงานตัวเลขเศรษฐกิจที่สำคัญ โดยเฉพาะ ของสหรัฐฯ จีน และยุโรป รวมทั้ง ผลการประชุมคณะกรรมการกำหนดนโยบายการเงินของธนาคารกลางสหรัฐฯ (FOMC) และธนาคารกลางญี่ปุ่น (BOJ) ในช่วงกลางสัปดาห์
ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 716 และ 681 จุด ขณะที่แนวต้านคาดว่า จะอยู่ที่ 738 และ 750 จุด ตามลำดับ